Hvenær má ég eiga von á að öll kurl séu komin til grafar ? Orðið kurl er notað um trjámylsnu , smáhöggna viðarkvisti til eldsneytis eða kolagerðar og sögnin kurla merkir að ' höggva smátt , kvista niður' . Eldri myndir eru kurfl og kurfla sem báðar koma fyrir í sömu merkingu í fornu máli og nafnorðið kurfur merkti meðal annars ' smábútur , kubbur af einhverju' . Orðasambandið ekki eru öll kurl komin til grafar þekkist að minnsta kosti frá því snemma á 17. öld samkvæmt gögnum Orðabókar Háskólans og er notað í merkingunni ' ekki er enn allt fullljóst' . Önnur mynd orðasambandsins er þegar öll kurl koma / eru komin til grafar og er merkingin þá ' þegar alls er gætt , þegar allt er fullljóst' . Hér má sjá brennandi viðarkol . Líkingin er fengin frá því er viðarkol voru unnin í sérstökum kolagröfum og er víða sagt frá slíku í Íslendingasögum , meðal annars í Njálu . Trjágreinar voru höggnar smátt og brenndar í kolagröfinni en trjábolirnir væntalega hafðir til smíða og húsagerðar . Eiginleg merking orðasambandsins ekki eru öll kurl komin til grafar er því að ekki hafi allir viðarbútarnir verið lagðir í kolagröfina en merking sambandsins þegar öll kurl koma / eru komin til grafar er aftur á móti sú að allir viðarbútarnir verða eða hafa verið lagðir í kolagröfina til brennslu . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .